Lindström Lännen Medialle: Turvapaikanhakijoille pikaisesti työlupa

Oikeus- ja työministeri Jari Lindström (ps.) haluaa, että turvapaikanhakijoille annetaan Suomessa työlupa pikaisesti maahantulon jälkeen. Ministeri arvioi asiaa Lännen Medialle.

Lindströmin mukaan lainmuutos ehkäisisi rikollisuutta. Hän perustelee työnteon nopeaa sallimista sillä, että etenkin miesten kuukausia jatkuva toimettomuus vaarantaa yhteiskuntarauhan.

Ministerin mielestä esimerkiksi kuukaudessa pitäisi pystyä tarkistamaan, onko tulijalla kaikki turvallisuuden näkökulmasta kunnossa.

Nyt turvapaikanhakija saa tehdä ansiotyötä Suomessa ilman oleskelulupaa, kun turvapaikkahakemuksesta on kulunut kolme kuukautta. Ilman papereita saapuvat voivat mennä töihin puoli vuotta turvapaikan hakemisen jälkeen.

Jari Lindström vastaa hallituksessa maahanmuuttajien kotouttamisesta.